《广平王同守原常治水底绩卷》
明代·程敏政

一宵水决漳河冲，鲸波突下驱雷风。划然蚀出贾村口，联堤属堰如飞蓬。

城门昼闭人反走，四顾已作冯夷宫。贰车王公智且勇，拯溺坐遣舟车通。

行人拔济免鱼腹，公仓保护留陈红。秪馀决口水如故，屡塞屡坏愁民穷。

民言必得贰车往，上官委牒来匆匆。王公一念通昊穹，单骑直抵漳河东。

左畚右锸万众集，指呼中坐如元戎。先疏下土杀水势，巨楗却捣奔流中。

土黏石砌完且固，十里隐隐拖晴虹。几年泛滥一朝去，入眼似觉沧溟空。

施工次第在方寸，旁观束手真吴蒙。挽牛未数百步洪，射蛟不用千钧弓。

跨岸长桥复绵亘，绕坻嘉木还青葱。膏腴可佃六千顷，官租遮莫忧难充。

马前加额来田翁，道上拍手歌村童。神龙庙下磨巨石，太史执笔书成功。

埭称召伯可专美，堤号苏公谁长雄。我家中寓瀛海郡，北方水患恒忡忡。

考图按谱多旧迹，坐视孰肯劳其躬。假令稍费疏筑工，斩地即挽凶为丰。

临风抚卷三叹息，惠政安得千王公，呼呜惠政安得千王公。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。